RO
19.1.2023
Jurnalul Oficial al Uniunii Europene
L 17/77
REGULAMENTUL DE PUNERE ÎN APLICARE (UE) 2023/130 AL COMISIEI din 18 ianuarie 2023 de stabilire a normelor de punere în aplicare a Regulamentului (UE) 2021/2115 al Parlamentului European și al Consiliului în ceea ce privește prezentarea conținutului raportului anual privind performanța
COMISIA EUROPEANĂ,
având în vedere Tratatul privind funcționarea Uniunii Europene, având în vedere Regulamentul (UE) 2021/2115 al Parlamentului European și al Consiliului din 2 decembrie 2021 de stabilire a normelor privind sprijinul pentru planurile strategice care urmează a fi elaborate de statele membre în cadrul politicii agricole comune (planurile strategice PAC) și finanțate de Fondul european de garantare agricolă (FEGA) și de Fondul european agricol pentru dezvoltare rurală (FEADR) și de abrogare a Regulamentelor (UE) nr.
1305/2013 și (UE) nr.
1307/2013 (1), în special articolul 134 alineatul (14) și articolul 150 alineatul (3), întrucât: (1)
Regulamentul (UE) 2021/2115 stabilește un cadru juridic pentru politica agricolă comună (PAC) bazat pe un model de performanță bazat pe rezultatele înregistrate.
Regulamentul menționat stabilește obiective specifice ale Uniunii care să fie îndeplinite de către PAC.
De asemenea, regulamentul menționat definește tipurile de intervenții, precum și cerințele comune ale Uniunii aplicabile statelor membre, acordând însă statelor membre flexibilitatea de a-și concepe strategia de intervenție ținând seama de condițiile lor locale, de propriile nevoi și de măsurile lor interne.
Regulamentul menționat precizează că statele membre dețin o responsabilitate mai mare în privința modului în care îndeplinesc obiectivele specifice ale PAC și ating țintele, inclusiv prin asigurarea coerenței între multiplele instrumente din cadrul planului strategic PAC.
(2)
Articolul 128 din Regulamentul (UE) 2021/2115 prevede că trebuie să fie instituit un cadru de performanță care să permită raportarea, monitorizarea și evaluarea performanței planurilor strategice PAC pe parcursul punerii în aplicare a acestora, inclusiv raportarea periodică privind, printre altele, performanța și activitățile de monitorizare.
În conformitate cu articolul 129 literele (b) și (c) din regulamentul menționat, obiectivele cadrului de performanță sunt monitorizarea progreselor realizate în ceea ce privește atingerea țintelor din planurile strategice PAC și evaluarea impactului, eficacității, eficienței, relevanței și coerenței intervențiilor prevăzute în planurile strategice PAC.
(3)
Ca parte esențială a cadrului de performanță, în conformitate cu articolul 134 din Regulamentul (UE) 2021/2115 și cu articolul 9 alineatul (3) litera (b) și articolul 10 din Regulamentul (UE) 2021/2116 al Parlamentului European și al Consiliului (2), statele membre trebuie să prezinte un raport anual privind performanța referitor la punerea în aplicare a planului strategic PAC, care să conțină informații cantitative și calitative relevante pentru performanța propriilor planuri strategice PAC.
(4)
Pentru a se garanta că conținutul rapoartelor anuale privind performanța îndeplinește în mod eficace obiectivele cadrului de performanță stabilite la articolul 129 din Regulamentul (UE) 2021/2115, structura raportului trebuie să permită prezentarea informațiilor relevante pentru performanță atât în raport cu fiecare dintre obiectivele specifice ale PAC, cât și în raport cu elementele orizontale stabilite în regulamentul menționat, care influențează punerea în aplicare a planurilor strategice PAC per ansamblu.
(5)
În conformitate cu articolul 124 alineatul (3) literele (a) și (b) și cu articolul 124 alineatul (4) litera (b) din Regulamentul (UE) 2021/2115, comitetul de monitorizare trebuie să examineze progresele înregistrate în ceea ce privește punerea în aplicare a planului strategic PAC și să își dea avizul cu privire la rapoartele anuale privind performanța.
Așadar, raportul anual privind performanța trebuie să conțină toate informațiile calitative și cantitative, inclusiv problemele care afectează progresele și performanța planului strategic PAC într-un anumit exercițiu financiar, pentru a permite comitetului de monitorizare să își elaboreze avizul cu privire la raportul anual privind performanța.
(1) JO L 435, 6.12.2021, p. 1.
(2) Regulamentul (UE) 2021/2116 al Parlamentului European și al Consiliului din 2 decembrie 2021 privind finanțarea, gestionarea și monitorizarea politicii agricole comune și de abrogare a Regulamentului (UE) nr.
1306/2013 (JO L 435, 6.12.2021, p. 187).